**ΑΔΙΑΒΑΘΜΗΤΟ**

**ΚΑΝΟΝΙΚΟ**

 **ΕΛΛΗΝΙΚΗ ΔΗΜΟΚΡΑΤΙΑ**

 Πρεσβεία της Ελλάδος

 Ουάσιγκτων

 Γραφείο Οικονομικών & Εμπορικών Υποθέσεων

 ecocom-washington@mfa.gr

Ουάσιγκτων, 26 Σεπτεμβρίου 2025

Α.Π. 1912

**Προ**ς: ΥΠΕΞ / Β3 Διεύθυνση

**Κοιν.:** ΥΠΕΞ

 - Δ.Γ. Προεδρίας της Δημοκρατίας

 - Δ.Γ. κ. Πρωθυπουργού

- Δ.Γ. κ. Υπουργού

- Δ.Γ. Υφυπουργού κας Παπαδοπούλου

- Δ.Γ. Υφυπουργού κ. Θεοχάρη

- Γρ. κ. Γενικού Γραμματέα ΔΟΣ & Εξ.

- Α΄, Β΄ Γεν. Δ/νσεις

- Α7, Β1 Δ/νσεις

- ΜΑ ΕΕ

- Προξ. Αρχές & Γρ. ΟΕΥ σε ΗΠΑ
- Επιχειρηματικούς Συνδέσμους (μέσω ημών)

**Ε.Δ.:** Πρεσβεία Ουάσιγκτων

**Θέμα**: Επιβολή νέων δασμών από αμερικανική κυβέρνηση

Ο Πρόεδρος Τραμπ ανακοίνωσε σήμερα, σειρά νέων υψηλών δασμών σε φαρμακευτικά προϊόντα, ημιφορτηγά, ντουλάπια κουζίνας και έπιπλα, οι οποίοι θα τεθούν σε ισχύ την 1η Οκτωβρίου τ.έ.. Η ανακοίνωση έγινε στα μέσα κοινωνικής δικτύωσης και αρκετά σημεία παραμένουν ασαφή ως προς την εφαρμογή τους, ιδίως σε ό,τι αφορά το κατά πόσον επηρεάζουν άλλες εμπορικές συμφωνίες που έχουν ήδη συναφθεί, όπως με την ΕΕ, καθώς και την CUSMA με Καναδά και Μεξικό.

Οι δασμοί κυμαίνονται από 25% έως 100%, με τους υψηλότερους δασμούς να ισχύουν για «οποιοδήποτε επώνυμο ή κατοχυρωμένο με δίπλωμα ευρεσιτεχνίας» φαρμακευτικό προϊόν που εισέρχεται στις Ηνωμένες Πολιτείες. Δασμός 50% θα επιβληθεί στα εισαγόμενα ντουλάπια κουζίνας, τα είδη μπάνιου και συναφή προϊόντα, 30% στα ταπετσαρισμένα έπιπλα, και 25% στα ξένα ημιφορτηγά (semi-trucks), όπου με αυτό τον όρο εννοείται το μέρος του φορτηγού που περιλαμβάνει την καμπίνα οδήγησης και την μηχανή, χωρίς το ρυμουλκούμενο όχημα.

Θα εξαιρούνται φαρμακευτικές εταιρείες που κατασκευάζουν εργοστάσια παραγωγής στις Ηνωμένες Πολιτείες ακόμη και αν είναι σε πολύ αρχικό στάδιο κατασκευής.

Υπογραμμίζεται ότι βάσει της Συμφωνίας ΕΕ-ΗΠΑ που επετεύχθη τον Ιούλιο, προβλέπεται χαμηλότερος δασμός τόσο για τα επώνυμα φάρμακα της ΕΕ, καθώς και για τις άλλες κατηγορίες στις οποίες αφορούν τα νέα μέτρα.

Οι νέοι δασμοί θα επιβληθούν βάσει του νόμου περί εθνικής ασφαλείας, γνωστού ως Άρθρο 232, τον οποίο η α/κυβέρνηση έχει χρησιμοποιήσει για να επιβάλει δασμούς σε χάλυβα, αλουμίνιο, αυτοκίνητα και χαλκό. Η κυβέρνηση Τραμπ ανακοίνωσε ήδη ότι ξεκινά νέες έρευνες βάσει αυτού του νόμου σχετικά με τις εισαγωγές ρομποτικής, βιομηχανικών μηχανημάτων και ιατρικών συσκευών, οι οποίες θα μπορούσαν να οδηγήσουν σε δασμούς.

**Δυνητικές επιπτώσεις στις ελληνικές εξαγωγές**

Οι ακόλουθες εκτιμήσεις αφορούν την περίπτωση κατά την οποία οι νέοι δασμοί θα ισχύσουν και για τα προϊόντα ΕΕ, παρ’ όλη την εμπορική συμφωνία ΕΕ-ΗΠΑ.

**Φάρμακα**: το 2024 οι ελληνικές εξαγωγές ανήλθαν σε ύψος €50,6 εκ., αυξημένες κατά 108% έναντι του 2023 και αντιπροσώπευαν το 1,8% του συνόλου των εξαγωγών φαρμάκων της χώρας μας. Δεν μπορεί να προσδιορισθεί το ποσοστό των επωνύμων φαρμάκων, συνεπώς είναι δύσκολο να εξαχθούν σαφή συμπεράσματα. Ωστόσο, οι εξαγωγές φαρμάκων στις ΗΠΑ αντιπροσωπεύουν μόλις το 1,8% του συνόλου των ελληνικών εξαγωγών παγκοσμίως, οπότε η συνολική επιβάρυνση για τις ελληνικές εταιρείες εκ των πραγμάτων δεν θα είναι καθοριστική.

Σχεδόν όλες οι εξαγωγές μας στις ΗΠΑ αφορούν την κλάση 3004 – “ Φάρμακα που αποτελούνται από μεικτά ή μη μεικτά προϊόντα για θεραπευτικές ή προφυλακτικές χρήσεις, ...”.



Η πλειοψηφία των επωνύμων φαρμάκων στην αγορά των ΗΠΑ παρασκευάζονται κυρίως στην Ευρώπη και τις ΗΠΑ. Βάσει της εμπορικής συμφωνίας ΕΕ-ΗΠΑ του Ιουλίου, συμφωνήθηκε μέγιστος δασμός 15% επί των εισαγομένων επωνύμων φαρμάκων προέλευσης ΕΕ. Η α/κυβέρνηση δήλωσε τότε τυχόν νέοι δασμοί βάσει του άρθρου 232 δεν θα προστεθούν στο 15%. Ωστόσο, ακόμη δεν υπήρξε επιβεβαίωση αυτού. Θα εξαιρεθούν των δασμών φάρμακα εταιρειών που έχουν ξεκινήσει κατασκευή εργοστασίου στις ΗΠΑ, και προφανώς εν αναμονή μίας τέτοιας εξέλιξης, τους τελευταίους μήνες, μερικές από τις μεγαλύτερες φαρμακευτικές εταιρείες ανακοίνωσαν ότι έχουν ήδη ξεκινήσει τέτοια σχέδια.

**Φορτηγά οχήματα**: δεν υπάρχουν ελληνικές εξαγωγές αυτής της κατηγορίας.

**Ντουλάπια κουζίνας:** το 2024 κατεγράφησαν εξαγωγές ύψος €996 χιλ., με αύξηση κατά 10% έναντι του 2023. Επομένως, το δυνητικό αποτέλεσμα από τυχόν νέους δασμούς θα είναι χαμηλό.

 Διονύσης Πρωτοπαπάς

 Γενικός Σύμβουλος ΟΕΥ Β’